Færre velger sykepleie: – Den yrkesgruppen det er størst mangel på 
Selv om Norge mangler flere tusen sykepleiere, er det færre som velger å søke seg til utdanningen.  I fjor valgte totalt sett flere å ta høyere utdanning. Men tallene for hvor mange som velger sykepleie går nedover. Det var en nedgang på 1000 studenter på bachelorutdanning i sykepleie, viser ferske tall fra Statistisk sentralbyrå (SSB).  – Det er særlig lærerutdanningene og bachelorutdanningen i sykepleie som har færre studenter høsten 2023 sammenlignet med året før, sier seniorrådgiver Geir Nygård ved SSB.  – Kompetanse på liv og død Daniel Tørresvoll Stabu (29) har ett år igjen på bacheloren i sykepleie. Fra før er han utdannet helsefagarbeider og er studentleder ved Norsk Sykepleierforbund.  – Det er skummelt at antall søkere går ned, og et tydelig varsku til politikere og beslutningstagere, sier Tørresvoll Stabu.  Han mener det må gjøres noe med belastningen for de som jobber som sykepleiere. – Det er ikke rekrutterende at gjennomsnittsalderen for hvor lenge en sykepleier er yrkesaktiv er på 58 år, sier han.  Selv valgte han å søke seg inn på sykepleien fordi han så opp til de han jobbet med som helsefagarbeider.  – Jeg beundret de flinke og kunnskapsrike sykepleierne jeg jobbet med, og jeg ønsket å være på nivå med dem, sier Tørresvoll Stabu.  Da han begynte på studiet så han hvor mange muligheter det er som sykepleier.  – Man kan jobbe med så utrolig mye forskjellig. Og det å ha kompetanse på liv og død er rått, sier han.  Stor mangel på sykepleiere Det mangler sykepleiere i de fleste kommuner og sykehus over hele landet. Mange hopper ut av yrket og forteller om høyt arbeidspress.  – Sykepleiere er den yrkesgruppen det er størst mangel på, og fremskrivninger viser at mangelen bare vil øke om vi ikke endrer kurs, sier Lill Sverresdatter Larsen ved NSF. Larsen sier det mangler omtrent 6000 sykepleiere. Larsen mener det er et politisk ansvar å sørge for bedre arbeidsvilkår og lønn.  – Sykepleie er et sikkert jobbvalg for fremtiden og en allsidig utdanning med mange muligheter. Jeg mener det er verdens beste yrke, vil anbefale å søke, sier Larsen. Fredag foreslo regjeringen å avvikle karakterkravene for sykepleierutdanningen.  Forsknings- og høyere utdanningsminister Oddmund Hoel (Sp) mener det viktigste nå er å fylle studieplassene.  – Det er viktigere hva studentene kan når de er ferdig utdannet, enn hva de kan når de kommer inn, sier Hoel.  Norsk Sykepleierforbund har ikke troen på denne løsningen. De frykter færre vil gjennomføre studiet hvis kravene senkes. 
Det var en nedgang på 1000 studenter på bachelorutdanning i sykepleie i 2023, viser ferske tall fra Statistisk sentralbyrå. Norsk Sykepleierforbund er bekymret for utviklingen og ber politikere og beslutningstagere ta grep. Regjeringen forslår å senke opptakskravene for at flere skal velge sykepleie.